b'\n_START_ARTICLE_\nNatrijev karbonat\n_START_SECTION_\nMinerali\n_START_PARAGRAPH_\nNatrijev karbonat je polimorfen, se pravi da pri razli\xc4\x8dnih tlakih in temperaturah kristalizira v razli\xc4\x8dnih kristalnih sistemih. _NEWLINE_Brezvodni natrijev karbonat, Na\xe2\x82\x82CO\xe2\x82\x83_NEWLINE_je znan kot mineral natrit ali pod imenom kalcinirana soda. Je bel prah s tali\xc5\xa1\xc4\x8dem 853 \xc2\xb0C in gostoto 2,51 g/cm\xc2\xb3. Obstojen je pri temperaturah nad 107 \xc2\xb0C._NEWLINE_Monohidrat, Na\xe2\x82\x82CO\xe2\x82\x83\xe2\x80\xa2H\xe2\x82\x82O_NEWLINE_je znan kot mineral termonatrit, ki nastaja iz heptahidrata pri temperaturah nad 35,4 \xc2\xb0C._NEWLINE_Heptahidrat, Na\xe2\x82\x82CO\xe2\x82\x83\xe2\x80\xa27H\xe2\x82\x82O_NEWLINE_nastaja iz dekahidrata, ko temperatura prese\xc5\xbee 32,5 \xc2\xb0C._NEWLINE_Dekahidrat, Na\xe2\x82\x82CO\xe2\x82\x83\xe2\x80\xa210H\xe2\x82\x82O_NEWLINE_je znan kot mineral soda ali pod imenom kristalna soda. Kristalizira iz vodnih raztopin natrijevega karbonata pri temperaturah pod 32,5 \xc2\xb0C. Njegova gostota je 1,45 g/cm\xc2\xb3._NEWLINE_Natrijev karbonat se skupaj z natrijevim bikarbonatom (NaHCO\xe2\x82\x83) in kalcijevim karbonatom (CaCO\xe2\x82\x83) v naravi pojavlja v naslednjih mineralih:_NEWLINE_Dihidrat, Na\xe2\x82\x82Ca(CO\xe2\x82\x83)\xe2\x82\x82\xe2\x80\xa22H\xe2\x82\x82O,_NEWLINE_ki je znan kot mineral pirsonit._NEWLINE_Pentahidrat, Na\xe2\x82\x82Ca(CO\xe2\x82\x83)2\xe2\x80\xa25H\xe2\x82\x82O_NEWLINE_ki je znan kot mineral gejlusit ali pod imenom natrokalcit._NEWLINE_Hidrogenkarbonat, Na(HCO\xe2\x82\x83)\xe2\x80\xa2Na\xe2\x82\x82CO\xe2\x82\x83\xe2\x80\xa22H\xe2\x82\x82O,_NEWLINE_ki je znan kot mineral trona.\n_START_SECTION_\nNahajali\xc5\xa1\xc4\x8da\n_START_PARAGRAPH_\nNatrijev karbonat je topen v vodi, zato se v naravi pojavlja samo v zelo suhih regijah, predvsem v evaporitih, ko se sezonska jezera izsu\xc5\xa1ijo. Depoziti natrona so v natronskih jezerih v Egiptu, Tur\xc4\x8diji (jezero Van), vzhodni Afriki (jezero Natron in druga jezera ob Vzhodnoafri\xc5\xa1kem jarku), Kaliforniji in Mehiki. Natron so rudarili  \xc5\xbee v Starem Egiptu. Uporabljali so ga za  mumifikacijo  trupel in proizvodnjo stekla. _NEWLINE_Brezvodni natrijev karbonat (natrit) je zelo redek. Zanimivo je, da ga bruha vulkan Ol Doinyo Lengai v Tanzaniji. Domneva se, da so ga v preteklosti bruhali tudi drugi  vulkani, vendar ga je zaradi topnosti verjetno izprala voda. _NEWLINE_Kot trona (Na(HCO\xe2\x82\x83)\xe2\x80\xa2Na\xe2\x82\x82CO\xe2\x82\x83\xe2\x80\xa22H\xe2\x82\x82O) jezera se nahaja v Wyomingu (ZDA), Mehiki, vzhodni Afriki in ju\xc5\xbeni Sahari. _NEWLINE_Vsi minerali se nahajajo tudi v ultra alkalnih pegmatitnih kamninah, na primer na polotoku Kola v Ruski federaciji.\n_START_SECTION_\nPridobivanje in proizvodnja\n_START_PARAGRAPH_\nNaravni vir natrijevega karbonata so \xc5\xbee omenjeni depoziti v natronskih jezerih in pepel nekaterih rastlin, ki so rasle v okoljih, bogatih z natrijem. Tak\xc5\xa1ne so predvsem rastline z Bli\xc5\xbenjega vzhoda, haloge s \xc5\xa0kotske in morsko rastlinje iz \xc5\xa0panije. Pepel omenjenih rastlin se bistveno razlikuje od lesnega pepela dreves, ki je bogat s kalijevim karbonatom (pepelika, K\xe2\x82\x82CO\xe2\x82\x83).\n_START_SECTION_\nUporaba\n_START_PARAGRAPH_\nNajve\xc4\x8dji porabnik natrijevega karbonata je industrija stekla. V steklu deluje kot talilo, se pravi da zni\xc5\xbea tali\xc5\xa1\xc4\x8de in viskoznost steklene taline. Natrijevo steklo je dokaj vodotopno, zato se mu za pobolj\xc5\xa1anje odpornosti dodaja nekaj kalcijevega karbonata. Tak\xc5\xa1no steklo se uporablja predvsem za okensko steklo in embala\xc5\xbeo. _NEWLINE_Natrijev karbonat se uporablja tudi kot relativno mo\xc4\x8dna baza, na primer kot regulator pH v ve\xc4\x8dini fotografskih razvijalcev._NEWLINE_V javnih kopali\xc5\xa1\xc4\x8dih se uporablja za nevtralizacijo korozivnih u\xc4\x8dinkov klora in dvig pH._NEWLINE_Pri pripravi hrane se je v\xc4\x8dasih, predvsem v severni Evropi, uporabljal namesto natrijevega hidroksida za lu\xc5\xbeenje, predvsem prest in drobnega peciva (nem\xc5\xa1ko laugengeb\xc3\xa4ck). Povr\xc5\xa1ina peciva, premazanega z alkalijami, je spremenila pH in se zato lepo rjavo zapekla._NEWLINE_Preparatorji \xc5\xbeivali natrijev karbonat dodajajo v vrelo vodo, da mehko tkivo la\xc5\xbee odstopi od lobanje in kosti._NEWLINE_Natrijev karbonat je zelo dober elektri\xc4\x8dni prevodnik, zato se v kemiji pogosto uporablja kot elektrolit pri elektrolizh. Ker ne vsebuje kloridnih ionov, ne korodira anod. Uporablja se tudi kot primarni standard v kislo-bazi\xc4\x8dnih titracijah, ker je trden, na zraku  stabilen in ga je zato lahko natan\xc4\x8dno stehtati. _NEWLINE_Natrijev karbonat obarja nekatere kovinske ione v njihove netopne, zna\xc4\x8dilno obarvane karbonate, in se zato uporablja v kvalitativni analizni kemiji. CuCO\xe2\x82\x83 je moder, FeCO\xe2\x82\x83 umazano zelen in Fe\xe2\x82\x82(CO\xe2\x82\x83)\xe2\x82\x83 rumeno rjav. Kalcijev, cinkov in svin\xc4\x8dev karbonat so beli in se jih ne more razlikovati, zato ima karbonatni test dokaj omejeno uporabnost.'